Mikkel Bjørn (DF), 2026-02-05:
Regeringen og venstrefløjen er atter i færd med at ødelægge og undergrave Danmark indefra.
På dette lovforslag er samlet over 3.000 navne.
Næsten 70 pct. er ikkevestlige, en tredjedel kommer fra Mellemøsten og Nordafrika, og på tværs af alle kategorier er de midlertidige syriske flygtninge den største folkegruppe af dem alle.
Socialdemokratiet har ved gentagne lejligheder understreget, at velkomsten af syriske flygtninge var en midlertidig ordning.
Alligevel står de samme grupper, der marcherede op ad motorvejene i 2015, nu 10 år senere som den største folkegruppe på et masselovforslag om tildeling af dansk statsborgerskab.
Vi flytter hegnspælene for, hvem der sætter retningen for dansk kultur, lov, sprog og samfund i fremtiden.
Regeringen behandler statsborgerskabet som en ligegyldighed.
Selv mennesker, der har udvist åben foragt for Danmark, har ved flere lejligheder fået det i hånden af regeringen og Socialdemokratiet.
Imens må det danske folk, dem, der har bygget det her land, båret og beskyttet det, se til, når massevis af fremmede navne uden ansvar, uden loyalitet og uden kulturel forståelse lukkes direkte ind i den inderste kerne af vores fællesskab.
Det er som at låse sin hoveddør op for fremmede, man hverken kender eller har inviteret.
Dansk statsborgerskab gives til folk, som de fleste mennesker aldrig ville invitere ind i deres hjem.
I dag får mennesker statsborgerskab uden at kunne tale tilstrækkeligt dansk.
Der gives jævnligt indfødsret til kriminelle, til mennesker, som er dømt for vold, trusler og andre former for kriminalitet.
Mange af disse mennesker kommer fra parallelsamfund, hvor man lærer, at vold er argumenter, at kvinder er ejendom, og at Danmark bare er en malkeko, man suger, til den er tom.
Sådanne mennesker giver regeringen med åbne arme fulde borgerrettigheder, fordi Folketinget, som burde være portvogteren ved den inderste voldgrav, reducerer sig selv til et gummistempel for tusindvis af ansøgere, som ingen reelt har set i øjnene.
Hvert år får tusindvis af udlændinge dansk statsborgerskab, ikke fordi de nødvendigvis har kæmpet for det, ikke fordi de har forsvaret vores land, forstået vores folk eller viet deres liv til Danmark.
Nej, det er, fordi embedsværket har gummistemplet ansøgningerne, og fordi flertallet i dette Folketing har glemt, hvem de er sat i verden for at tjene.
Det er vanvittigt, og det er farligt.
Dansk Folkepartis holdning er meget klar: Ingen har krav på at blive danske – ingen.
Danmark er ikke et regneark.
Det er et folk, et sprog, en historie og en arv, båret i sind og skik, ikke i stempel og skemaer.
Indfødsret er ikke en menneskeret.
Det er en gave, der skal gives med tilbageholdenhed, med omtanke og med loyalitet for øje.
Hvis alle kan blive danskere uden indsats, uden tilknytning og uden loyalitet, betyder danskheden i grunden ingenting.
Det kan Dansk Folkeparti ikke acceptere.
Et hjem uden en dør er ikke et gæstfrit hjem.
Danmark er et bord, hvor vi har lært at dele, fordi nogen vogter døren.
Lad os vogte den igen, ikke af frygt, men af kærlighed, ikke for at holde verden ude, men for at have et sted, hvor det er værd at byde mennesker ind.
Det er op til resten af Folketinget at trække i nødbremsen, at stille krav, at sige nej og at genoprette alvoren, værdigheden og ansvaret.
Men i årevis har politiske flertal i stedet kæmpet for at flytte afgørelsen ud af folkets hænder.
Et folk uden en fælles identitet er et folk på vej mod opløsning.
Det handler ikke om modvilje.
Det handler om kærlighed, og kærlighed kræver modet til at sige nej.
Tak for ordet.